## Ivace+i selecciona deu empreses de la Comunitat Valenciana per a participar en els Premis Nacionals CEX 2025

*** Més de la mitat de les empreses presentades procedixen de la província de Castelló
* Estos premis els organitza l’Associació de Centres Promotors de l’Excel·lència (CEX), de la qual Ivace+i és membre**

L’Institut Valencià de Competitivitat i Innovació (Ivace+i) selecciona deu empreses de la Comunitat Valenciana per a participar en els Premis Nacionals a l’Excel·lència Empresarial (Cex) de 2025.

Estos premis els organitza l’Associació de Centres Promotors de l’Excel·lència (CEX), de la qual Ivace+i és membre, per a reconéixer les millors pràctiques de gestió en empreses excel·lents.

En esta edició es reconeixeran les millors estratègies de vinculació de clients mitjançant el màrqueting i la comunicació, que, com ha assenyalat la consellera d’Innovació i presidenta d’Ivace+i, Marian Cano, són “aspectes que permeten no només atraure sinó fidelitzar els consumidors creant relacions duradores i significatives”.

Així mateix, la consellera ha destacat “l’impuls que estos premis han tingut en esta edició”, amb onze sol·licituds rebudes, enfront de les tres de la passada convocatòria (un increment del 366 %). De les onze empreses presentades, més de la mitat procedixen de la província de Castelló.

Totes estes empreses competiran amb una bona pràctica que demostre com el màrqueting i la comunicació poden transformar l’experiència del client i potenciar el creixement sostenible de les organitzacions tenint en compte les tendències emergents i adaptant pràctiques de gestió per a mantindre’s competitius.

Les empreses seleccionades són Aiudo (València), Comunicamos Experience (Elx) Cuatroochenta (Castelló) Darwin Bioprospecting Excellence (Paterna), Innoqubit (Castelló), Innova Advanced Consulting (Castelló), Orbelgrupo (Almassora), Patatas Lázaro (Puçol), Respira Comunicación (Castelló) i Veganic (València).

**Descripció de les empreses**

Aiudo és una empresa especialitzada en la selecció de cuidadors i la formació sociosanitària; Patatas Lázaro es caracteritza per les seues solucions ètiques, saludables i sostenibles; Comunicamos Experience és una agència de comunicació innovadora i compromesa amb la sostenibilitat; i Darwin Bioprospecting Excellence és una empresa de biotecnologia microbiana especialitzada que busca soques úniques de diversos orígens per tot el món i convertix el seu potencial en solucions per als sectors de la salut i nutrició.

Per la seua banda, Innoqubit Software desenrotlla solucions de digitalització de processos financers i de facturació; Innova Advanced Consulting oferix ferramentes per a optimitzar la gestió comercial, el màrqueting digital i l’eficiència operativa; Orbelgrupo és un grup empresarial líder en flotes, enginyeria, formació i consultoria; Respira Comunicación Experiencial oferix servicis integrals de comunicació; Soluciones Cuatroochenta és una empresa tecnològica especialitzada a desenrotllar i implantar solucions digitals *cloud* i ciberseguretat per a millorar el rendiment de les organitzacions, i Veganic desenrotlla productes innovadors a partir d’extractes naturals i microorganismes per a tota mena d’agricultura.

Fecha: 20/04/2025